Diari Oficial de la Generalitat Valenciana


Sumari del DOGV 5046, del 11-07-2005 (2005/7890)

ORDRE de 20 de juny de 2005, de la Conselleria d'Agricultura, Pesca i Alimentació, per la qual s'establixen les mesures per a la sol·licitud, tramitació i concessió de les ajudes als farratges dessecats.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5046

Data del DOGV
:   11-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/7890


Data del document
:   20-06-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * comercialització
    * farratge
    * indústria agrària
    * suport econòmic
    * ajuda a l'agricultura
    * cultiu farratger

ORDRE de 20 de juny de 2005, de la Conselleria d'Agricultura, Pesca i Alimentació, per la qual s'establixen les mesures per a la sol·licitud, tramitació i concessió de les ajudes als farratges dessecats. [2005/X7890]
  
El Reial Decret 311/2005 de 18 de març, establix la normativa bàsica relativa al règim d'ajudes en el sector de farratges dessecats en aplicació dels reglaments comunitaris reguladors d'estes ajudes: Reglament (CE) número 1786/2003, del Consell, de 29 de setembre de 2003, pel qual s'establix l'organització comuna de mercats en el sector dels farratges dessecats i el Reglament (CE) número 382/2005, de la Comissió, de 7 de març de 2005, pel qual s'establixen les disposicions d'aplicació del règim previst en el Reglament (CE) número 1786/2003.
  
Conforme a les previsions del Reial Decret 311/2005, l'òrgan competent per a la gestió de les ajudes serà el de la Comunitat Autònoma, tot reservant al FEGA la funció de centralització d'informació i coordinació de les comunitats autònomes.
  
Sense perjuí de l'aplicabilitat directa dels reglaments comunitaris i de la normativa bàsica estatal en la matèria, la Conselleria d'Agricultura, Pesca i Alimentació per a una millor informació dels interessats, considera d'interés dictar la present ordre, per la qual s'establixen les mesures necessàries per a la sol·licitud, tramitació i concessió d'estes ajudes.
  
En virtut d'això, complits els tràmits previstos en l'article 49 bis de la Llei 5/1983 de 30 de desembre, de Govern Valencià, i fent ús de les facultats que em conferix el seu article 35 e),
  
ORDENE
  
CAPÍTOL I
  
Dels beneficiaris de l'ajuda
  
i altres agents de comercialització
  
Article 1. Objecte
  
1. La present ordre té com a objecte establir el procediment per a l'aplicació del règim d'ajudes per al sector de farratges dessecats previst en el Reglament (CE) número 382/05 i en el Reglament (CE) número 1786/2003.
  
2. La campanya de comercialització per als productes referits en l'article 1 del Reglament (CE) 1786/2003 s'inicia l'1 d'abril i finalitza el 31 de març de l'any següent.
  
3. Conforme al que disposa l'article 4 del Reglament (CE) número 1786/2003, s'establix una ajuda de 33 euros per tona per als farratges transformats per transformadors autoritzats que complisquen les característiques establides en l'article 9 del Reglament (CE) número 1786/2003 i en l'article 3 del Reglament (CE) número 382/2005.
  
Article 2. Beneficiaris
  
Són beneficiaris d'estes ajudes, les persones físiques o jurídiques que, després d'haver sigut autoritzats prèviament per la Direcció General de Producció i Comercialització Agrària, obtinguen i traguen del recinte de la seua indústria els farratges en les condicions indicades en l'article 9 del Reglament (CE) número 1786/2003 i processen, durant la campanya de comercialització corresponent, farratges procedents de:
  
a) Els contractes formalitzats amb els productors dels farratges que vagen a transformar-se.
  
b) La seua pròpia producció o, en cas d'agrupacions, la dels seus membres, obtinguda en parcel·les que hagen sigut objecte d'una declaració de superfície.
  
c) Els compradors de farratges per a dessecar i triturar, autoritzats, que hagen formalitzat, al seu torn, contractes amb productors de farratges.
  
Article 3. Autorització com a empresa de transformació
  
1. Les empreses que desitgen obtindre autorització per a cada campanya de comercialització, als efectes previstos en l'article 5 del Reglament (CE) número 382/2005, han de presentar abans de l'inici de la respectiva campanya de comercialització davant de la Direcció Territorial de la Conselleria d'Agricultura, Pesca i Alimentació que corresponga segons la domiciliació, la sol·licitud segons el model establit en l'annex I d'esta ordre, acompanyat d'una memòria tècnica que incloga, com a mínim, les següents indicacions previstes en el capítol 2, del Reglament (CE) número 382/2005:
  
a) La descripció del recinte de l'empresa de transformació, indicant en particular els llocs que servisquen per a l'entrada dels farratges i, si és el cas, altres productes que vagen a ser transformats, els destinats a l'emmagatzematge i eixida dels productes acabats, així com la situació de les instal·lacions de transformació.
  
b) La descripció de les instal·lacions tècniques, en particular els forns de deshidratació i les instal·lacions de trituració i indicació de la capacitat d'evaporació per hora i la temperatura de funcionament, i les instal·lacions de pesat, per a efectuar les operacions de deshidratació de farratges frescos, la mòlta dels farratges assecats al sol, la fabricació de concentrats de proteïnes a partir de suc d'alfals i d'herba o l'obtenció de productes deshidratats a partir d'estos últims.
  
c) Una llista dels afegits utilitzats abans del procés de deshidratació o durant el mateix, així com una llista indicativa dels altres productes utilitzats en la fabricació i dels productes acabats.
  
d) Els models dels registres de la comptabilitat d'existències i financera actualitzada. Estos han de permetre un seguiment diari de les quantitats de productes que entren per a ser deshidratats i/o triturats, de les quantitats produïdes, així com de les quantitats d'aglutinants o de qualsevol altre afegit que s'utilitze en la fabricació; els farratges admesos o readmesos en el recinte d'una empresa autoritzada han de ser objecte d'un registre específic en la comptabilitat material. En tot cas, la comptabilitat material ha de contindre, com a mínim, les indicacions establides en l'article 12 del Reglament (CE) número 382/2005 i l'article 10 del Reglament (CE) número 1786/2003.
  
2. Les empreses que en la campanya anterior van obtindre l'autorització per a funcionar com a empresa de transformació, han de presentar la sol·licitud de renovació de l'autorització, d'acord amb el model de l'annex 2, en el mateix termini establit en l'apartat anterior.
  
3. Prèviament a l'inici de la campanya de comercialització i una vegada comprovat sobre el terreny que es complixen totes les condicions establides per les normes reguladores, la Direcció General de Producció i Comercialització Agrària resoldrà les sol·licituds d'autorització.
  
4. Per raons excepcionals, segons el parer de la Direcció General de Producció i Comercialització Agrària, es podran concedir autoritzacions provisionals per a transformar farratge durant els dos primers mesos de la campanya, sempre que la sol·licitud d'autorització s'haja presentat prèviament a l'inici de la campanya, encara que la indústria no dispose de tota la documentació exigida per a ser reconeguda.
  
5. En el cas de modificació en el transcurs de la campanya d'alguna de les indicacions, previstes en la memòria tècnica presentada a efectes de l'autorització, l'empresa de transformació haurà de comunicar-ho a la corresponent Direcció Territorial de la Conselleria d'Agricultura, Pesca i Alimentació en un termini de deu dies naturals i esta haurà d'efectuar nova visita a les instal·lacions, a efectes de donar la conformitat, després de comprovar que es continuen complint els requisits per al manteniment de l'autorització. Quan no s'hagen produït variacions s'ha de confirmar l'autorització ja concedida.
  
6. La Direcció General de Producció i Comercialització Agrària acordarà la suspensió temporal per un període entre una i cinc campanyes, de l'autorització concedida a una empresa de transformació quan deixe de complir alguns dels requisits previstos tant en la normativa nacional com en la normativa comunitària, i sense perjuí de les reduccions i retirades que per aplicació de l'article 30 del Reglament (CE) número 382/2005 s'apliquen. L'esmentada suspensió temporal es determinarà en funció de la gravetat de la infracció comesa.
  
A efectes de salvaguardar els interessos dels productors que tingueren establit un contracte amb l'empresa de transformació, quan l'autoritat competent constate que en una empresa de transformació es produïxen les irregularitats previstes en el paràgraf segon de l'article 30 del Reglament (CE) número 382/2005, s'acordarà la suspensió de l'autorització, des del començament de la següent campanya a aquella en què siga ferma en via administrativa.
  
Article 4. Obligació de les empreses de transformació
  
Les empreses de transformació autoritzades han de complir amb les condicions previstes en els Reglament (CE) número 1786/2003 i Reglament (CE) número 382/2005 i en el Reial Decret 311/2005, en els terminis que s'establixen, concretament:
  
a) Han de processar el farratge adquirit exclusivament segons alguna de les modalitats previstes en l'article 2 de la present ordre.
  
b) Els farratges destinats a deshidratació seran aquells que arriben a la planta de transformació picats, no empacats, amb més del 25 per cent d'humitat, el període de retenció màxim del qual des de l'entrada a la planta transformadora fins al seu processat siga inferior a 24 hores i que procedisquen de parcel·les situades a una distància màxima de 100 quilòmetres de la planta de transformació corresponent. Si se supera esta distància màxima, s'ha de justificar l'ús d'un transport autoritzat. Així mateix, només tindran dret a l'ajuda aquelles partides la humitat mitjana de les quals, a la entrada en la indústria transformadora, siga almenys del 30 per cent, mesura com a màxim cada 10 dies.
  
c) La fabricació i emmagatzematge dels productes obtinguts a partir de farratges assecats al sol s'efectuarà en locals o llocs diferents d'aquells on es realitze la fabricació de farratges deshidratats o concentrats de proteïnes, en el cas que en una empresa se simultanegen els processos. Els farratges destinats a ser assecats al sol únicament tenen dret a l'ajuda si se sotmeten a un procés de mòlta, mitjançant el qual l'estructura ha de quedar reduïda a farina.
  
En tot cas, queda prohibida la mescla, en el si d'una empresa de transformació, dels productes que pertanyen a ambdós grups.
  
Així mateix, quan l'empresa de transformació pretenga realitzar alguna de les operacions previstes en l'article 9 del Reglament (CE) número 382/2005, ha de sol·licitar autorització prèvia de la Direcció Territorial de la Conselleria d'Agricultura, Pesca i Alimentació corresponent, la qual determinarà les condicions de la seua realització i procedirà a la supervisió de les operacions.
  
d) Portaran una comptabilitat d'existències diària d'acord amb les exigències de l'article 12.1 del Reglament (CE) número 382/2005, de la Comissió i la posaran junt amb la comptabilitat financera a disposició de l'autoritat. Esta ha de quedar prou acreditada amb els justificants necessaris, en especial els referits a l'article 13 del Reglament (CE) número 382/2005. En el cas que una empresa de transformació deshidrate o elabore productes diferents dels contemplats anteriorment, haurà de portar, separadament, una comptabilitat específica relativa a les altres activitats de deshidratació o elaboració.
  
e) Presentació amb anterioritat a les dates que s'indiquen en el tercer paràgraf de l'article 6 del Reial Decret 311/2005 a l'autoritat competent:
  
- Còpia dels contractes, de les declaracions de superfície i de lliurament, que es contemplen en l'article 9, de la present ordre.
  
- Suport magnètic que continga totes les parcel·les agrícoles incloses en els contractes i declaracions, d'acord amb el format que s'establisca.
  
L'autoritat competent ha de comprovar la correlació d'estos contractes i declaracions de lliurament a través de la comptabilitat d'existències i financera de les empreses de transformació.
  
f) L'empresa de transformació haurà de determinar les quantitats exactes de farratge per a deshidratar i de farratges assecats al sol lliurats per a la transformació mitjançant el pesat sistemàtic.
  
Este no s'aplicarà quan la producció de l'empresa no supere les 1.000 tones per campanya, i l'esmentada empresa demostre, a satisfacció de la Direcció Territorial de la Conselleria d'Agricultura, Pesca i Alimentació corresponent, que no ha existit la possibilitat de fer ús d'una bàscula pública situada en un radi de 5 quilòmetres. En este cas les quantitats lliurades podran ser calculades mitjançant qualsevol altre mètode, prèviament aprovat per la Direcció Territorial de la Conselleria d'Agricultura, Pesca i Alimentació.
  
El percentatge mitjà d'humitat de les quantitats de farratges per a deshidratar serà mesurat per l'empresa de transformació per comparació entre les quantitats utilitzades i les quantitats de farratges dessecats obtinguts.
  
Abans del final del primer mes de cada trimestre, les empreses de transformació comunicaran a l'autoritat competent el percentatge d'humitat previst en l'apartat anterior, comprovat durant el trimestre anterior en els farratges per a deshidratar que hagen transformat.
  
g) Han d'efectuar la presa de mostres de cada partida de fins a 110 tones com a màxim de farratges dessecats en el moment en què isquen de l'empresa i procedir a remetre-les a un laboratori acreditat per a la determinació del contingut d'humitat i de proteïna bruta total. En el cas d'eixida de diverses partides de qualitat uniforme pel que fa a la composició d'espècies, percentatge d'humitat i contingut de proteïna, el pes total de la qual no excedisca de 110 tones s'ha d'obtindre una mostra final representativa d'estes, constituïda per la mescla de les mostres parcials de les partides que la integren.
  
En el cas que els farratges es mesclen d'acord amb el que disposa l'article 5.2 del Reglament (CE) número 382/2005 amb matèries diferents de les previstes en el Reglament (CE) 1786/2003, la presa de mostres i la determinació del pes s'ha d'efectuar abans de les operacions de mescla.
  
h) Han de comunicar a la Direcció Territorial corresponent, el programa d'eixides de farratge dessecat subvencionable, a efectes de dur-se a terme les verificacions previstes en l'apartat 2 de l'article 10 del Reglament (CE) número 382/2005. El temps mínim que ha de mediar entre la comunicació del programa d'eixides de farratge i l'eixida del producte, referit en l'esmentat precepte del Reglament (CE) número 382/2005, s'establirà en funció de la disponibilitat de mitjans tècnics i humans per a realitzar els controls previstos en este article i serà com a mínim d'una hora i trenta minuts i sempre amb una hora d'antelació a l'inici de la càrrega del producte. L'eixida del producte s'haurà de realitzar en dies laborables, exclosos dissabtes, en una franja horària compresa entre les 08.00 i les 19.00 hores.
  
Article 5. Compradors de farratges
  
1. Les persones físiques o jurídiques que desitgen obtindre l'autorització prevista en l'apartat 3 de l'article 2 del Reglament (CE) número 382/2005, per a la campanya de comercialització corresponent com a comprador de farratges per a dessecar i triturar, han de presentar abans de l'inici de la campanya respectiva, a la Direcció Territorial de la Conselleria d'Agricultura, Pesca i Alimentació que corresponga segons la domiciliació la sol·licitud d'autorització segons el model de l'annex 3 d'esta ordre.
  
2. Prèviament a l'inici de la campanya de comercialització i una vegada comprovat sobre el terreny que es complixen totes les condicions establides per les normes reguladores, la Direcció General de Producció i Comercialització Agrària resoldrà les sol·licituds d'autorització.
  
Per raons excepcionals segons el parer de la Direcció General de Producció i Comercialització Agrària es podran concedir autoritzacions provisionals durant els dos primers mesos de la campanya, sempre que la sol·licitud d'autorització s'haja presentat prèviament a l'inici de la campanya, encara que el sol·licitant no dispose de tota la documentació exigida per a ser reconegut com a comprador autoritzat.
  
3. La Direcció General de Producció i Comercialització Agrària acordarà la suspensió temporal per un període entre una i cinc campanyes de l'autorització concedida a un comprador autoritzat quan deixe de complir alguns dels requisits previstos tant en la normativa nacional com en la normativa comunitària, i sense perjuí de les reduccions i retirades que per aplicació de l'article 30 del Reglament (CE) número 382/2005 s'apliquen. La suspensió temporal es determinarà en funció de la gravetat de la infracció comesa.
  
Article 6. Obligacions del comprador de farratges
  
Els compradors de farratges autoritzats estaran obligats a realitzar les actuacions següents:
  
a) Portar un registre dels productes de què es tracte i consignar com a mínim les compres i vendes diàries per productes amb la indicació, respecte de cada partida, de la quantitat, la referència del contracte formalitzat amb el productor que haja lliurat el producte i, si procedix, de l'empresa de transformació destinatària.
  
b) Presentar, en els terminis previstos reglamentàriament, el següent:
  
- Còpia dels contractes a què es fa referència en l'article 9 de la present ordre.
  
- Suport magnètic, que continga totes les parcel·les agrícoles incloses en els contractes presentats.
  
c) Posar a disposició de l'autoritat competent la comptabilitat d'existències i financera i facilitar les operacions de control.
  
CAPÍTOL II
  
Dels contractes i declaracions de superfície
  
i de lliurament de farratges per a la transformació
  
Article 7. Indicacions mínimes
  
1. Els contractes de subministrament de farratges que vagen a transformar-se, formalitzats per les empreses de transformació o compradors autoritzats amb els productors, així com les declaracions de superfície que han de realitzar les empreses de transformació que elaboren la pròpia producció o la dels associats, i les declaracions de lliurament en el cas que l'empresa s'abastisca de compradors autoritzats, s'han d'ajustar a les prescripcions següents:
  
a) Els contractes inclouran, almenys, les especificacions de l'article 14 del Reglament (CE) número 382/2005 i de l'article 12 del Reglament (CE) número 1786/2003 i s'ajustaran al model de contracte-tipus de compravenda de farratges amb destinació a transformació homologada pel Ministeri d'Agricultura, Pesca i Alimentació.
  
b) Les declaracions de superfície i lliurament inclouran, almenys, les especificacions que s'indiquen en l'article 15 del Reglament (CE) número 382/2005, de la Comissió.
  
2. En tot cas, la identificació de la parcel·la o les parcel·les agrícoles on es cultiven els farratges que vagen a transformar-se, amb referència a la sol·licitud d'ajuda única en què s'hagen declarat estes parcel·les, de conformitat amb l'apartat 1 de l'article 14 del Reglament (CE) número 796/2004 i en el cas que s'haja firmat el contracte o realitzat una declaració de lliurament abans de la data de presentació de la sol·licitud d'ajuda única, compromís de declarar les esmentades parcel·les en la sol·licitud d'ajuda única.
  
Article 8. Formalització per escrit
  
Els contractes s'hauran de formalitzar per escrit, com a mínim, dos dies hàbils abans de la data de lliurament del farratge i, a tot tardar, s'hauran d'haver presentat abans del 15 de setembre de la campanya en curs. En el mateix període es formalitzaran les corresponents declaracions de superfície i de lliurament, si és el cas.
  
Article 9. Presentació
  
1. Una còpia dels contractes i de les declaracions de superfície i de lliurament, si és el cas, es presentaran, preferentment, davant de la Direcció Territorial de la Conselleria d'Agricultura, Pesca i Alimentació corresponent amb una anticipació mínima de dos dies hàbils a la data de lliurament del farratge, sense menyscabament del que preveu l'article 38.4 de la Llei 30/1992, de Règim Jurídic de les Administracions Públiques i de Procediment Administratiu Comú, a tot tardar el 15 de setembre de cada any, junt amb una llista i suport magnètic que recapitule i que continga totes les parcel·les agrícoles incloses en els contractes i declaracions.
  
No obstant l'anterior, en casos excepcionals degudament justificats, els contractes i declaracions es podran presentar fins al 30 de novembre de cada any. En este cas, la Direcció Territorial de la Conselleria d'Agricultura, Pesca i Alimentació corresponent prèviament a la seua acceptació, que s'ha de confirmar per escrit, ha de comprovar que les parcel·les que figuren en els contractes o declaracions presentades no es troben arreplegades en les sol·licituds d'ajuda dels altres règims d'ajuda comunitaris incompatibles amb este i que s'enumeren en l'article 4 del Reglament (CE) número 382/2005.
  
2. Amb la finalitat de possibilitar la realització dels controls necessaris, quan l'empresa de transformació presente amb anterioritat a l'esmentada data sol·licituds d'ajuda d'acord amb el que preveu l'article 11 d'esta ordre, s'ha d'adjuntar còpia dels contractes o declaracions formalitzats fins a la data de presentació.
  
Així mateix, els compradors autoritzats que efectuen lliuraments de farratge a empreses de transformació amb anterioritat a eixa data, prèviament a l'inici dels lliuraments han de presentar l'autoritat competent que corresponga segons la domiciliació, còpia dels contractes formalitzats fins eixa data.
  
En ambdós casos, junt amb les còpies dels contractes formalitzats i les declaracions de superfície es presentarà el suport magnètic que recapitule i que continga totes les parcel·les agrícoles incloses en els contractes i declaracions de superfície.
  
3. Sense perjuí de l'anterior, pel que fa al cultiu d'espècies anuals, en totes les modalitats de contractació o de producció pròpia, la còpia dels contractes o les corresponents declaracions de superfície hauran d'haver sigut depositades, si és el cas, a tot tardar 7 dies abans de la recol·lecció.
  
Article 10. Conseqüències dels controls administratius i sobre el terreny
  
A efectes de determinar les quantitats subvencionables d'un contracte o declaració de cultiu i tenint en compte allò que s'ha indicat en l'últim paràgraf de l'article 3 del Reglament (CE) número 382/2005, així com el que establix l'article 29 d'este reglament, quan es detecte que la superfície declarada en el contracte o declaració és superior a la determinada pels controls administratius o sobre el terreny i l'esmentada diferència és inferior al 20% de la superfície determinada, la quantitat amb dret a ajuda d'este contracte o declaració serà igual a la quantitat admissible a càrrec de la superfície determinada, minorada en una quantitat equivalent al doble de la que corresponga a l'excés de superfície declarada.
  
En el cas que l'excés de superfície esmentada siga superior al 20% de la superfície declarada, el farratge procedent d'eixe contracte o declaració de superfície no es podrà beneficiar del règim d'ajudes.
  
CAPÍTOL III
  
De les sol·licituds i el pagament de les ajudes
  
Article 11. Sol·licitud d'ajuda
  
1. Per a obtindre esta ajuda les empreses de transformació han de presentar en de la Direcció Territorial de la Conselleria d'Agricultura, Pesca i Alimentació que corresponga segons la domiciliació, o en els llocs i formes previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, una sol·licitud per la quantitat total de farratges dessecats eixits durant cada mes segons el model de l'annex 4, de conformitat amb el que establix l'article 19 del Reglament (CE) número 382/2005, en el termini de 45 dies naturals següents a la finalització del mes en què hagen eixits els farratges de l'empresa de transformació. La sol·licitud d'ajuda inclourà:
  
a) Nom i cognoms, domicili i firma del sol·licitant;
  
b) Quantitats per què se sol·licite l'ajuda, desglossada per partides;
  
c) Data en què cada partida haja eixit del recinte de l'empresa;
  
d) Indicació que s'han pres mostres de cada una de les partides, de conformitat amb el que disposa l'apartat 3 de l'article 10 del Reglament(CE) número 382/2005, en el moment de l'eixida del producte de l'empresa de transformació o en el moment de la mescla en esta dels farratges dessecats produïts, així com qualsevol informació necessària per a la identificació d'estes mostres;
  
e) Si és el cas, indicació per cada una de les partides de tots els afegits, precisant la naturalesa, denominació, contingut de substància nitrogenada total aportada pels afegits;
  
f) Quan es tracte d'una mescla, indicació per cada una de les partides del contingut de proteïnes brutes totals dels farratges dessecats per l'empresa continguts en la mescla, una vegada deduït el contingut de substància nitrogenada total aportada pels afegits.
  
La sol·licitud s'ha d'acompanyar de la fitxa de manteniment de tercers (les dades del titular de la qual han de coincidir exactament amb les dades reflectides en el NIF), que certifique les dades bancàries del beneficiari de l'ajuda, en el cas que siga un nou beneficiari o s'hagen modificat algunes de les dades arreplegades en la fitxa que obre en poder del Servici de Gestió Economicopressupostària de la Conselleria d'Agricultura, Pesca i Alimentació.
  
Es podran admetre, no obstant, sol·licituds d'ajuda que foren presentades fins a vint-i-cinc dies naturals després del termini en cada cas determinat, aplicant, excepte en cas de força major o circumstàncies excepcionals, una reducció de l'1% de l'import de l'ajuda per cada dia hàbil de retard. Si el retard fóra superior als vint-i-cinc dies, la sol·licitud no serà admesa i no tindrà dret al pagament de cap import, excepte cas de força major o circumstàncies excepcionals.
  
Sense perjuí de l'anterior, no es podrà presentar cap sol·licitud d'ajuda per a una campanya determinada, després del 15 d'abril següent al final de la campanya de què es tracte, excepte cas de força major o circumstàncies excepcionals.
  
2. Les empreses de transformació que sol·liciten les ajudes podran sol·licitar l'abonament d'una bestreta, d'acord amb el que preveu l'apartat 1 de l'article 7 del Reglament(CE) número 1786/2003, pels imports indicats en cada cas, així com sol·licitar el seu abonament anticipat amb anterioritat a la comprovació del dret a l'ajuda. Si és el cas, haurà d'aportar garanties, en les condicions que s'establisquen, per l'import que corresponga.
  
La Direcció Territorial de la Conselleria d'Agricultura, Pesca i Alimentació adoptarà les mesures necessàries per a comprovar el dret a l'ajuda dins dels noranta dies naturals següents a la data de la presentació de la sol·licitud.
  
3. L'empresa de transformació haurà de presentar junt amb la sol·licitud d'ajuda i en qualsevol cas en el termini de cinc dies naturals a la finalització de cada mes, còpia de la comptabilitat d'existències referida al mes precedent i, el percentatge mitjà d'humitat relatiu als farratges que entren en l'empresa per a la transformació abans del final del primer mes de cada trimestre, desglossada en períodes de deu dies.
  
Article 12. Concessió de l'ajuda
  
1. L'ajuda ací contemplada es concedirà per als farratges que hagen abandonat realment les empreses de transformació i complisquen totes les condicions previstes en la normativa jurídica aplicable, en el segon paràgraf de l'apartat 2 de l'article 71 del Reglament (CE) número 1782/2003, sobre la base de les quantitats que tenen dret a l'ajuda prevista en l'article 4 del Reglament (CE) número 1786/2003 i dins del límit màxim previst en la secció D, de l'annex VII, del Reglament (CE) número 1782/2003.
  
2. Una vegada finalitzat el termini per a la realització dels controls necessaris per a comprovar el dret a l'ajuda, els expedients es resoldran en el termini de 60 dies mitjançant una resolució de la Direcció General de Producció i Comercialització Agrària.
  
Contra la resolució de la Direcció General de Producció i Comercialització Agrària es podrà presentar recurs d'alçada davant del secretari autonòmic d'Agricultura i Relacions Agràries amb la Unió Europea en el termini d'un mes, comptat a partir de l'endemà a aquell en què tinga lloc la notificació de la resolució, sense perjuí de qualsevol altre que es poguera interposar.
  
Article 13. Pagament de les ajudes
  
1. La Conselleria d'Agricultura, Pesca i Alimentació realitzarà, si procedix, el pagament de l'import provisional de les ajudes en el termini previst reglamentàriament i una vegada s'haja comprovat que s'ha obtingut el dret a la percepció d'estes.
  
No obstant l'anterior, es podrà anticipar este pagament, prèviament a la determinació definitiva del dret a l'ajuda, pendent dels resultats de tots els controls efectuats dins de la campanya corresponent, sempre que l'empresa de transformació haja presentat garantia suficient, d'acord amb el que establix l'article 21.3 del Reglament (CE) número 382/2005.
  
2. Així mateix la Direcció General de Producció i Comercialització Agrària realitzarà el pagament del saldo de l'ajuda prevista en l'article 21 de l'esmentat reglament una vegada fixat l'import final de l'ajuda per la Comissió. El pagament d'este saldo, si escau, s'abonarà en un termini de seixanta dies a partir de la data de la publicació en el Diari Oficial de la Unió Europea de l'import final de l'ajuda per a la campanya de comercialització de què es tracte.
  
Article 14. Penalitzacions de l'ajuda
  
1. De conformitat amb el capítol 6, del Reglament (CE) número 382/2005, quan en un control es comprove que la quantitat de farratges dessecats indicada en una o diverses sol·licituds d'ajuda sobrepassa la realment obtinguda per l'empresa de transformació, l'import de l'ajuda que es puga concedir, es calcularà sobre la base de la quantitat que haja eixit realment i s'aplicaran, si és el cas, les reduccions i exclusions que s'establixen en els articles 29 i 30 del Reglament (CE) número 382/2005, de la Comissió.
  
2. En el cas que la quantitat de farratges dessecats consignada en una o diverses sol·licituds d'ajuda siga superior a la quantitat subvencionable, s'aplicaran les normes següents:
  
a) quan la diferència constatada en una sol·licitud d'ajuda no supere el 20% de les quantitats subvencionables, esta es calcularà sobre la base de la quantitat subvencionable, de la qual es restarà el doble de la diferència constatada;
  
b)quan la diferència constatada en una sol·licitud d'ajuda supere el 20% de les quantitats subvencionables, es desestimarà la sol·licitud d'ajuda;
  
c) quan la diferència constatada en una sol·licitud d'ajuda no supere el 20% de les quantitats subvencionables, però ja s'haja efectuat una primera constatació semblant durant esta campanya, es desestimarà la sol·licitud d'ajuda;
  
d) quan la diferència constatada en una sol·licitud d'ajuda supere el 50% de les quantitats subvencionables o quan es constate novament una diferència superior al 20% i inferior al 50% durant esta campanya de comercialització, no se li concedirà cap ajuda per la campanya en curs.
  
No obstant, si es tractara d'una indicació falsa de les quantitats en una o diverses sol·licituds, realitzada deliberadament o per negligència greu, l'empresa de transformació en qüestió quedarà exclosa del benefici de l'ajuda corresponent a la sol·licitud o les sol·licituds de què es tracte i en cas de falta d'indicació de les quantitats en una o diverses sol·licituds realitzades deliberadament, l'esmentada empresa quedarà exclosa del benefici de l'ajuda durant la campanya de comercialització en curs i la següent.
  
3. Així mateix, quan es comprove que la comptabilitat d'existències no complix les condicions disposades en l'article 12 del Reglament (CE) número 382/2005 o que no hi ha correspondència entre la comptabilitat d'existències, la comptabilitat financera i els justificants, s'aplicaran reduccions compreses entre el 10% i el 30% de l'ajuda sol·licitada per a la campanya en curs, en funció de la gravetat de les faltes comeses.
  
De constatar-se estes irregularitats de nou en els dos anys següents a la primera constatació, la Direcció General de Producció i Comercialització Agrària procedirà a la supressió de l'autorització de l'empresa de transformació per un període comprés entre una campanya com a mínim i tres campanyes com a màxim.
  
DISPOSICIÓ TRANSITÒRIA
  
Única. Ajuda directa de la campanya 2005-2006
  
De conformitat amb el que disposa la disposició transitòria única del Reial Decret 311/2005, el pagament de l'ajuda prevista en l'article 35 del Reglament (CE) número 382/2005, calculada sobre la base de les quantitats reconegudes, s'efectuarà amb la sol·licitud prèvia per les indústries transformadores autoritzades realitzada, a més tardar el 15 d'abril de 2006, en els 45 dies següents a la publicació en el Diari Oficial de la Unió Europea, del saldo previst en l'article 21 de l'esmentat reglament.
  
El pagament el transferiran les indústries de transformació als productors en funció de les quantitats de farratge lliurades. L'incompliment d'esta obligació donarà lloc a la penalització establida en el segon paràgraf de l'article 30 del Reglament (CE) número 382/2005. Per això, les indústries de transformació hauran de proporcionar a l'autoritat competent la prova d'haver transferit als productors l'ajuda establida en el Reglament (CE) número 1782/2003 i aplicada conforme a l'article 35 del Reglament (CE) número 382/2005, a més tardar, en els 15 dies naturals següents a la data-valor de la transferència realitzada.
  
Esta prova consistirà en la presentació dels documents següents:
  
a) Certificat de pagament de l'entitat bancària de l'empresa on ha de figurar el nom del beneficiari seguit del NIF o CIF.
  
b) La quantitat de farratge lliurat, referenciat al 12 per cent d'humitat, i l'import total pagat.
  
DISPOSICIONS FINALS
  
Primera. Facultat de desenvolupament
  
Es faculta el director general de Producció i Comercialització Agrària per a dictar, en l'àmbit de les seues competències, les mesures necessàries per a l'execució d'esta ordre.
  
Segona. Entrada en vigor
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 20 de juny de 2005
  
El conseller d'Agricultura, Pesca i Alimentació,